LV Eiropas Savienības Oficiālais Vēstnesis C 333/8

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 333/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

Padomes Regula (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

ALHEIRA DE MIRANDELA

ES Nr.: PT-PGI-0005-0864 – 10.3.2011.

AĢIN ( X ) ACVN ( )

1. Nosaukums

Alheira de Mirandela

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Alheira de Mirandela ir tradicionāli kūpināta, cilindriska pakavveida desa. Tās iekšpusē ir smalki graudaina un kunkuļaina masa, kurā saskatāmi smalki sasmalcinātas gaļas gabaliņi. Dabisko desas apvalku gatavo no sālītas govs zarnas, un apvalka galus nosien ar kokvilnas auklu.

Produktam ir turpmāk norādītās īpašības.

Fizikāli ķīmiskās īpašības

Desa ir aptuveni 20 līdz 25 cm gara, brūngani dzeltenīgā, neviendabīgā krāsā.

Diametrs: 2 līdz 3 cm.

Svars: no 150 līdz 200 g.

Olbaltumvielas: vairāk nekā 14 %.

Mitrums: mazāk nekā 50 %.

Tauki: mazāk nekā 18 %.

Sensoriskās un organoleptiskās īpašības

Smarža: viegls kūpinājuma aromāts.

Garša: vāji dūmakaina ar ļoti augļainas un pikantas olīveļļas piegaršu, kurā dominē ķiploku nots.

Struktūra: neviendabīga, izceļas sasmalcinātas gaļas gabaliņi.

3.3. Izejvielas (tikai pārstrādātiem produktiem)

Alheira de Mirandela ražošanā izmanto turpmāk norādītās izejvielas.

Cūkgaļa

Gatavojot Alheira de Mirandela, izmanto visu cūkgaļas liemeni, ko iegūst no Bísaro tīršķirnes cūkām vai Bísaro un Landrace, Large white, Duroc vai Pietrain šķirņu krustojumos izaudzētām cūkām (ar ne mazāk kā 50 % Bísaro šķirnes asiņu). Neizmanto vienīgi iekšējos orgānus.

Mājputnu gaļa

Buljona treknināšanai izmantoto vistas gaļu iejauc desas Alheira de Mirandela masā. Gaļu var iegūt no visām liemeņa daļām, izņemot iekšējos orgānus.

Medījumu gaļa (pēc izvēles)

Var izmantot pīles, irbes, truša, zaķa vai fazāna gaļu.

Gaļas buljons

Gaļu, kurai pievienotas garšvielas, vāra ūdenī, lai pagatavotu buljonu, ko vietējie dēvē par calda. Tas ir ārkārtīgi aromātisks un olbaltumvielām bagāts buljons, kurā mērcē maizi, iegūstot miklu masu ar sevišķi izteiktu garšu un smaržu.

Reģionā cepta kviešu maize

Maizi pēc sagriešanas šķēlēs mērcē buljonā. Maizi drīkst lietot tikai pēc noteiktā minimālā uzglabāšanas laika, kas parasti ir 48 stundas.

Šim nolūkam izmanto reģiona tradicionālo kviešu maizi, kuras sastāvā ir kviešu milti (55. maluma tipa kviešu maizes milti), – apaļu, 1,5 kg smagu un lēni ceptu klaipu, kuru gatavo ar ļoti nelielu daudzumu rauga vai arī bez tā.

Olīveļļa

Izmanto Trás-os-Montes ACVN olīveļļu vai olīveļļu ar organoleptiskā ziņā līdzīgām īpašībām. Šai olīveļļai ir svaigu augļu smarža un garša, kurā reizēm jūtama mandeļu nots un izteikti saldas, skābenas, rūgtenas un pikantas garšas nianses, kas piešķir desai Alheira de Mirandela raksturīgo, pikanto garšu.

Dabisks apvalks

Dabisko apvalku gatavo no sālītas un nesadalītas govs zarnas. Desas masa ir cieši iepildīta apvalkā, un tā abi gali ir nosieti ar kokvilnas auklu.

Cūku tauki

Garšvielas:

pārtikas sāls (NaCl);

kaltētu ķiploku (Allium sativum L.) daiviņas, kas nav izdīgušas;

saldās/sīvās paprikas pulveris vai svaiga paprika.

Minimālais gaļas procentuālais īpatsvars ir 60 %, no kura cūkgaļas saturs ir no 10 % līdz 15 % un mājputnu gaļas saturs ir no 45 % līdz 50 %. Maizes procentuālais īpatsvars ir no 15 % līdz 25 % un Trás-os-Montes ACVN olīveļļas vai olīveļļas ar organoleptiskā ziņā līdzīgām īpašībām procentuālais īpatsvars ir no 4 % līdz 8 %.

3.4. Dzīvnieku barība (tikai dzīvnieku izcelsmes produktiem)

—

3.5. Konkrēti ražošanas posmi, kas jāveic noteiktajā ģeogrāfiskajā apgabalā

Īpašie ražošanas posmi, kurus veic noteiktajā ģeogrāfiskajā apgabalā, ir maizes griešana, gaļas griešana un skalošana, gaļas vārīšana un sasmalcināšana, pildījuma masas sagatavošana, desas pildīšana un kūpināšana.

3.6. Griešanas, rīvēšanas, iepakošanas u. c. īpašie noteikumi

—

3.7. Marķēšanas īpašie noteikumi

Alheira de Mirandela AĢIN īpašajā marķējumā vienmēr jābūt šādām norādēm:

Alheira de Mirandela – IGP vai Alheira de Mirandela – Indicação Geográfica Protegida,

Alheira de Mirandela logotipam.

4. Ģeogrāfiskā apgabala īsa definīcija

Alheira de Mirandela ražošanas ģeogrāfiskais apgabals ir Mirandelas (Mirandela) konsela.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ražošanas ģeogrāfiskajā apgabalā ir piemēroti dabas apstākļi desas Alheira de Mirandela ražošanai.

Klimatam raksturīgas karstas un sausas vasaras ar gada vidējo augstāko temperatūru 20 °C un ļoti aukstas ziemas ar gada vidējo zemāko temperatūru 7 °C. Šo apstākļu ietekmē Mirandelas konselā tipiskas koku sugas ir ozoli un olīvkoki, kurus izmanto šīs desas kūpināšanai un olīveļļas ražošanai.

Alheira de Mirandela gatavošanā pielietotie paņēmieni ir saistīti, no vienas puses, ar reģiona maizes izmantošanu, kuras gatavošanas māku ir nemainīgi saglabājuši un tālāk no paaudzes paaudzē nodevuši Trazuzmontišas (Trás-os-Montes) maiznieki. No otras puses, tie saistīti ar šā apgabala iedzīvotāju zinātību, kas sakņojas uzticamās un ierastās vietējās metodēs, kuras izmanto arī mūsdienās.

5.2. Produkta specifika

Alheira de Mirandela no citiem tās pašas kategorijas produktiem atšķiras ar vieglu dūmu aromātu un piegaršu, ar ķiploku un izmantotās olīveļļas (Trás-os-Montes ACVN olīveļļa vai olīveļļa ar organoleptiskā ziņā līdzīgām īpašībām) izteikti pikanto un augļaino garšu, kā arī ar desas pildījuma neviendabīgo struktūru, kurā ir labi saskatāmi gaļas gabaliņi. Desas masa ir smalki graudaina un kunkuļaina, jo tai pievienota reģionālā kviešu maize, kas gatavota no 55. maluma tipa kviešu miltiem un ir speciāli mīcīta un cepta Alheira de Mirandela gatavošanai. Raksturīgo krāsu, garšu un smaržu, ar ko izceļas Alheira de Mirandela, piešķir arī pievienotās garšvielas, kā arī desas kūpināšanas un nogatavināšanas laiks, t. i., aptuveni astoņas dienas.

Alheira de Mirandela izceļas arī ar faktu, ka, desas pildījuma masai pievieno ļoti aromātisku buljonu, ko gatavo no veseliem vistu un cūku liemeņiem (izņemot iekšējos orgānus), nevis tikai atsevišķām liemeņa daļām, un ka par desu apvalkiem izmanto vienīgi dabiskas, sālītas govju zarnas. Buljonā jeb calda izmērcē reģionālo kviešu maizi, iegūstot miklu masu ar sevišķi izteiktu garšu un smaržu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Alheira de Mirandela ir pazīstama ar savu struktūru un garšu, ko tai piešķir desas masas pagatavošanas veids un proporcijas, kādās tajā izmantotās sastāvdaļas tiek savienotas, un tā jau izsenis ir bijusi viena no reģiona iecienītākajām desām rudens un ziemas laikā.

Alheira de Mirandela slavas un patērētāju atzinības pamatā vienmēr ir bijusi ciešā saikne ar produkta gatavošanas paņēmieniem: dažādu izejvielu veids un to apvienošanas proporcijas, kā arī izmantotās kūpināšanas metodes, proti, desu aptuveni astoņas dienas kūpina dūmos, kuri ceļas no lēni gruzdošas malkas. Par kurināmo izmanto reģionam tipisko koku sugu, piemēram, ozola un olīvkoka, malku. Karsto un sauso vasaru dēļ malka ir ļoti sausa un cieta, un tas ir noteicošais faktors garšas un smaržas profila veidošanā, kas piešķir produktam raksturīgo viegli sīvo kūpinājuma garšu.

Mūsdienās joprojām izmantotie vietējie gatavošanas paņēmieni, piemēram, gaļas sasmalcināšana ar rokām, pildījuma masas sajaukšana, kā arī izmantoto gaļas veidu proporcijas, tradicionālā maizes, olīveļļas (Trás-os-Montes ACVN olīveļļa vai olīveļļa ar organoleptiskā ziņā līdzīgām īpašībām), ķiploku un citu garšvielu pievienošana, ļauj iegūt neviendabīgu masu, kurā izceļas ķiploku un olīveļļas garša (Trás-os-Montes ACVN olīveļļa vai olīveļļa ar organoleptiskā ziņā līdzīgām īpašībām), ar kuru Alheira de Mirandela atšķiras no citiem tās pašas kategorijas produktiem.

Ar tradicionālām metodēm ceptās reģionālās kviešu maizes sagriešanai plānās šķēlēs un izmērcēšanai gaļas buljonā ir liela nozīme gatavā produkta raksturīgo īpašību nodrošināšanā, jo tādējādi maize var uzsūkt no buljona dažādo gaļas veidu aromātus, kas, maizei sajaucoties ar citām sastāvdaļām, desas masai piešķir vēlamo konsistenci, garšu un smaržu.

No govs zarnas iegūtā dabiskā, sālītā apvalka izmantošana un masas sablīvēšana apvalka pildīšanas laikā veido produktam raksturīgo struktūru.

Cēlonisko saikni starp ģeogrāfisko apgabalu un Alheira de Mirandela īpašībām nepārprotami apstiprina liecības, kas vismaz kopš 1957. gada atrodamas vietējā presē, sniedzot norādes par šo produktu kā vietējo delikatesi, kuras ražošana ir bijusi mājrūpals.

Produkta Alheira de Mirandela reputācija vienmēr bijusi saistīta ar tā ražošanas ģeogrāfisko apgabalu, kā to apliecina raksts avīzes Notícias de Mirandela1960. gada 29. maija izdevumā, kurā, citējot lauksaimniecības divnedēļu izdevuma O CAMPO 4. numuru, ir nosodīti desu Alheira de Mirandela atdarinājumi, kas tolaik parādījās citos ģeogrāfiskajos apgabalos, un pausta vajadzība pārtraukt šā nosaukuma negodprātīgu izmantošanu, un mudināts izveidot reģistru, kurā būtu iekļauti “vietējie vai reģionālie nosaukumi, kurus vajadzētu respektēt”. Minētais nedēļas laikraksts šajā sakarā vēsta: “Patiesi žēl, ka citos apgabalos negodprātīgi izmanto mūsu novada nosaukumu, piedēvējot to desām, kuras ir līdzīgas mūsu ķiplokdesām, taču neapšaubāmi grauj to reputāciju, jo nonāk pārdošanā bez tās garšas un pildījuma kvalitātes, ar kuru jau gadiem ilgi izceļas šī Mirandelas delikatese”.

Alheira de Mirandela joprojām tiek bieži pieminēta, un daudzos citātos, kuros šī ķiplokdesa saistīta ar Mirandelas konselas virtuvi, tā norādīta kā viena no šajā reģionā iecienītākajām desām.

Pateicoties savai reputācijai, tradīcijām un garšai, Alheira de Mirandela ir Mirandelas konselas nozīmīgākais pārtikas izstrādājums, kas vienmēr atrodams šā apgabala un citu Portugāles reģionu restorānu ēdienkartē, kā arī piedalās dažādos gastronomijas pasākumos – konkursos, gadatirgos un pārtikas produktu izstādēs.

Atsauce uz specifikācijas publikāciju

(Regulas (EK) Nr. 510/2006 5. panta 7. punkts)

http://www.dgadr.mamaot.pt/IMAGES/DOCS/VAL/DOP_IGP_ETG/VALOR/ALHEIRA_MIRANDELA.PDF

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.